CELEX: C2005/006/81
Language: sl
Date: 2005-01-08 00:00:00
Title: Zadeva T-432/04: Tožba Walterja Parlanteja proti Komisiji Evropskih skupnosti, vložena dne 22. oktobra 2004

8.1.2005   
            
            
               SL
            
            
               Uradni list Evropske unije
            
            
               C 6/41
            
         Tožba Walterja Parlanteja proti Komisiji Evropskih skupnosti, vložena dne 22. oktobra 2004
   (Zadeva T-432/04)
   (2005/C 6/81)
   Jezik postopka: francoščina
   Walter Parlante, stanujoč v Enghienu (Belgija), ki ga zastopa Lucas Vogel, avocat, je dne 22. oktobra 2004 na Sodišče prve stopnje Evropskih skupnosti vložil tožbo proti Komisiji Evropskih skupnosti.
   Tožeča stranka Sodišču prve stopnje predlaga, naj:
   
               —
            
            
               razglasi za nično odločbo OPI-ja z dne 5. julija 2004, s katero je bil zavrnjen ugovor tožeče stranke z dne 26. februarja 2004, v katerem je grajala odločbo, s katero ji je bilo zavrnjeno napredovanje iz naziva C2 v naziv C1 v napredovalnem obdobju 2003;
            
         
               —
            
            
               kolikor bi bilo to potrebno, razglasi za nično tudi prvotno odločbo OPI-ja, sprejeto decembra 2003, s katero je bilo tožeči stranki zavrnjeno napredovanje iz naziva C2 v naziv C1 v napredovalnem obdobju 2003.
            
         
               —
            
            
               toženi stranki naloži plačilo stroškov postopka.
            
         Tožbeni razlogi in bistvene navedbe
   V utemeljitvi svoje tožbe se tožeča stranka sklicuje na kršitev člena 45 Kadrovskih predpisov, kršitev načela prepovedi diskriminacije in kršitev pooblastila za odločanje po prostem preudarku. Tožeča stranka meni, da nov postopek napredovanja ne zagotavlja več pravilne in pravične primerjalne preučitve individualne delovne uspešnosti, saj se preučitev opravi samo s primerjavo med uradniki istega generalnega direktorata.
   Razen tega tožeča stranka trdi, da člen 12 splošnih določb za izvajanje člena 45 Kadrovskih predpisov krši člen 45 Kadrovskih predpisov in pomeni diskriminacijo, kolikor so bile nekaterim uradnikom tekom napredovalnega obdobja 2003 dodeljene dodatne prednostne točke samo zato, ker so bili v letu 2002 predlagani za napredovanje, vendar dejansko niso napredovali.
   Tožeča stranka se sklicuje ravno tako na kršitev načela zaupanja v pravo.